**8 сыйныф укучылары өчен кереш диктант.**

**Хезмәт ләззәте.**

Әллә ни арада кош балалары үсеп тә җитте. Канатлар чыкты. Алар инде әнкәләре җим эзләргә киткән чакта, оя читенә басып озатып кала башладылар. Ә инде берәр ят кош тавышы ишетсәләр, дүртәүләшеп оя төбенә сеңәләр иде. Озаклап карап тормасаң, аларны шунда үсә торган үләннәрдән һич аера алмыйсың.

Кош балаларын очырган көн барысы өчен дә бәйрәм булды. Алар башта еракка очмадылар, менә безне күрегез инде дигәндәй, якындагы чия ботакларына гына кундылар. Очыргач та, шактый вакыт сары томшыклы балаларның авызына аналары җим китереп сала торды. Канатлары тәмам ныгыгач кына биеккә күтәрелә башлады алар. Ә беркөнне, җыйнаулашып, бакчаны урадылар да каядыр очып киттеләр. Алар очып киткәч, бераз ямансу булса да, Нәҗипкә барыбер рәхәт иде. Ул карап үстерде ич аларны.

**Диктантлар.**

8 нче сыйныф.

**Ямьле Мишә.**

Ямьле Мишә. Мәрхәмәтле Мишә. Көн- төн агасың да агасың. Юлыңда очраган барлык чишмәләрне тиңең итеп, үзеңә кушасың, киңәясең, зураясың, куәтләнәсең.Борылмалы юллар үтеп, мул сулы елгаларга барып чыгасың. Мине дә таныйсың бит син.Туган көнне үк йомшак саф суың минем иреннәремне чылаткан. Син минем аерылгысыз якыныма, туендыручыма әверелдең. Эссе көннәрдә кочагыңда йөздереп иркәләдең.

Кодрәтле Мишә! Иярт син мине йөгерек дулкыннарыңа,үзеңнән калдырма. Гел алга барырга, каршылыкларны җиңеп чыгарга өйрәт. Син мине саф күңелле яхшы кешеләр белән алып бар.

Бирем. Өченче җөмләгә синтаксик анализ ясарга.

**8 сыйныф**

**Кышкы иртәдә**

Җир өстенә йомшак ак кар төшкән фасыл иде. Сәрвиназ, иртәнге тонык яктылыкка уянып, күзләрен ачты. Җылы ятагыннан торып, урамга күз ташлады. Тәрәзә каршындагы бакча читендә йомшак кар күбәләкләрен тузгытып, чәүкәләр өере очып узды.

– Исәнме, кышкы иртә! – дип пышылдады ул, тәрәзәгә иелебрәк.

Кыш әйтерсең лә Сәрвиназның күңеленә җылы өрде, аңа рәхәт булып китте.

Үткән көндә кыш, кар-бураннарын туздырып, усал җилләрен җир өстеннән бөтергәләп, шактый котырынган иде. **Бүген исә бөтен дөнья тып-тын, һәм бар җиһан шушы аклыкка багып тынсыз калган.**

**Сәрвиназ янәшәдә торган урындыкны шудырып алды да, аңа тезләнеп, тәрәзәгә иелә төште, күзләре кышкы табигатьне күзәтте.** Әйтерсең лә ике арада берни юк, күңеле белән ап-ак кар өстендә ялантәпи басып тора кебек тоелды аңа. Күпме шулай торыр иде икән, ниһаять, тәрәзә пыяласы аша тәненә суык йөгерде. Ул, әкрен генә сузылып, мамык шәлен эләктереп алды да иңнәренә салды. (138 сүз.)

**Бирем.** Аерыпбирелгәнҗөмләләрнеңсхемаларынтөзергә, төренбилгеләргә.