9 нчы сыйныфның татар төркеменә татар теленнән  
грамматик биремле диктант .  
  
Көз.  
  
Төрле төстәге буяулары белән алтын көз килә. Көндез җылы җәйдән аерма юк диярсең: кояш кыздыра, күк йөзе зәңгәрләнеп тора. Иртән һәм кичен көннәр салкынча. Агач яфраклары, аз гына кагылуга, төрле төстәге күбәләкләр кебек җиргә сибелә башлыйлар. Бу чорны халыкта “әбиләр чуагы” дип атыйлар. Урманнар сирәгәя башлый. Бары тик чыршылар гына, яшел туннарын кигән килеш, кышка керергә җыеналар. Җәйнең тырыш эшчеләре –бал котлары – кышка әзерлекләрен тәмамлап киләләр. Җәнлекләр, хайваннар һәм кошлар өчен әле җирдә азык күп, шуңа күрәдер, аларның кәефләре яхшы.  
Алтын көз үзенең муллыгы белән күңелгә якын. Өлгергән җиләк-җимеш, яшелчә, иген әле җыелып бетмәгән. Һәркем шул уңышны җыю белән мәшгуль. (100 с.)  
  
Бирем. Текстны аерымланган хәл кергән җөмлә белән дәвам итәргә.

9 нчы сыйныфка татар теленнән 1нче чирек ахырына контроль эш сораулары (тест)  
2012-2013 нче уку елы  
Текстны укыгыз һәм биремнәрне үтәгез.  
  
(1) Көз җитте. (2) Явым – төшемсез көннәрдә кояш әле матур гына җылыта, ләкин андый җылы, коры көннәр инде бик сирәк була.  
(3) Иртәләрен ап-ак кырау төшә башлады.(4) Башка агачлар саргайса да, имәннәр әле ямь-яшел.(5) Алар, салкын яңгыр астында иңбашларын салындырып, юаш кына басып торалар.(6) Ләкин өрәңгеләр, усаклар инде сап-сары, хәтта кып-кызыл булдылар, әйтерсең лә, кайнар ялкын чорнап алды үзләрен.(7) Ә алмагачлар инде бөтенләй ялангач калды, җил искән саен, бичараларның шәрә ботакларыннан салкын тамчылар тамып төшә.(8) Ындырда чабагач тавышлары ишетелә, сары саламнар өелеп тора.(9) Симез ак казлар иртән, тезелешеп, күлгә китәләр; кичен, тезелешеп, күлдән кайталар.(10) Сыерчыклар, кара болыт булып, кыр өстендә очып йөриләр яисә тау битләренә ябырылалар.(11) Аларның кайберләре, кояш кыздырганда, авылга кайталар да, өй кыекларында сайрап, җилпенеп, туган илләре белән саубуллашып китәләр.(И.Гази)  
1 нче өлеш А  
А1. Текстта нәрсә турында сүз бара?  
1) Көзге табигать турында  
2) Ак казларның күлгә китүләре турында  
3) Кошларның җылы якка очып китүләре турында  
4) Ындырдагы көзге эшләр турында  
А2. Кайсы раслау текстның эчтәлегенә туры килми?  
1) Табигатьтә көзге үзгәрешләр сизелә.  
2) Усаклар, өрәңгеләр алтын букетлар сыман сап-сары.  
3) Кошлар туган илләре белән саубуллашып китәләр.  
4) Шәрә усакларның башларында карга оялары күренә.  
А3. Текстның эчтәлеге нидән гыйбарәт? Артык җөмләне табыгыз.  
1) Кояш матур гына җылыта, иртәләрен ап-ак кырау төшә.  
2) Кыр казларының моңсу тавышлары ишетелә.  
3) Ындырда чабагач тавышлары ишетелә.  
4) Алмагачлар бөтенләй ялангач калды.  
А4. Текстның эчтәлегенә туры килмәгән сорауны табыгыз.  
1) Табигать ничек үзгәрде?  
2) Ындырда нинди эшләр башкарыла?  
3) Балалар кая ашыгалар?  
4) Көзге табигать кошлар тормышына нинди йогынты ясый?  
  
2 нче өлеш В  
В1. 1- 8 нче җөмләләрдән парлы сүзләр булган җөмлә саннарын күрсәтегез.  
В2. 9 – 11 нче җөмләләрдән хәл фигыльләрне табып, санын күрсәтегез.  
В3. 8 нче җөмләнең төрен билгеләгез, схемасын ясагыз.  
В4. Аерымланган хәле булган гади җөмләләрнең санын күрсәтегез.  
В5. Тезелешеп фигыленең юнәлешен күрсәтегез.  
В6. Артыклык дәрәҗәсендәге сыйфатлар булган җөмләнең санын күрсәтегез.  
В7. Төзелеше ягыннан кушма исемнәрнең санын күрсәтегез.